Twee minderjariges vas vir moord op 11-jarige(Foto: SA Polisie) Twee 15-jariges is in hegtenis geneem in verband met die moord op ŉ 11-jarige seun in Seshego buite Polokwane in Limpopo. Die twee verdagtes is Dinsdagaand in hegtenis geneem nadat die slagoffer se liggaam vroeër die dag in die Ga-Makweya-nedersetting gevind is. Brig. Motlafela Mojapelo, polisiewoordvoerder, het gesê die verdagtes het die slagoffer glo Maandag genooi om saam met hulle te gaan sokker speel. Die seun is as vermis aangemeld nadat hy nie teruggekeer het huis toe nie. Daar is onmiddellik met ŉ grootskaalse soektog na die seun begin en ŉ voorlopige ondersoek na die voorval het die polisie na die twee minderjariges gelei wat in besit van die oorledene se selfoon gevind is. “ŉ Verdere ondersoek het die polisie na die seun se liggaam gelei. Hy is as Tibane Mahanyele geïdentifiseer.” Genl.maj. Samuel Manala, waarnemende provinsiale polisiekommissaris, het met skok en ongeloof gereageer op die voorval, veral in ag genome die ouderdom van die verdagtes. “Ons doen ŉ beroep op lede van die gemeenskap om kalm te bly terwyl polisie se ondersoek aan die gang is.” Die verdagtes sal na verwagting binnekort in die Seshego-landdroshof verskyn.